CELEX: 32015D1204
Language: lt
Date: 1437523200000
Title: 2015 m. liepos 22 d. Komisijos įgyvendinimo sprendimas (ES) 2015/1204 dėl laikinosios nuostatos, kuria leidžiama nukrypti nuo kilmės taisyklių, nustatytų Tarybos reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine

23.7.2015   
            
            
               LT
            
            
               Europos Sąjungos oficialusis leidinys
            
            
               L 195/46
            
         KOMISIJOS ĮGYVENDINIMO SPRENDIMAS (ES) 2015/1204
   2015 m. liepos 22 d.
   dėl laikinosios nuostatos, kuria leidžiama nukrypti nuo kilmės taisyklių, nustatytų Tarybos reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. gruodžio 20 d. Tarybos reglamentą (EB) Nr. 1528/2007, kuriuo taikoma prekybos tam tikrų valstybių, kurios yra Afrikos, Karibų jūros ir Ramiojo vandenyno (AKR) valstybių grupės dalis, kilmės produktais tvarka, nustatyta susitarimais, kuriais sudaromi arba ketinama sudaryti ekonominės partnerystės susitarimus (1), ypač į jo II priedo 36 straipsnio 1 dalies a punktą,
   kadangi:
   
               (1)
            
            
               2011 m. gruodžio 19 d. Komisija priėmė Įgyvendinimo sprendimą 2011/861/ES (2), kuriuo nustatė laikinąją nuostatą, kuria leidžiama nukrypti nuo kilmės taisyklių, nustatytų Reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine. Komisijos įgyvendinimo sprendimu 2013/716/ES (3) minėtos laikinosios nukrypti leidžiančios nuostatos galiojimas buvo pratęstas iki 2014 m. rugsėjo 30 d.;
            
         
               (2)
            
            
               2015 m. vasario 26 d. Kenija paprašė leisti 2015 m. sausio 1 d.–gruodžio 31 d. laikotarpiu 2 000 tonų tunų nugarinių taikyti naują nukrypti leidžiančią nuostatą. 2015 m. kovo 13 d. Kenija pateikė papildomos su prašymu susijusios informacijos;
            
         
               (3)
            
            
               pagal Kenijos pateiktą informaciją kilmės statusą turinčių neapdorotų tunų laimikis neįprastai mažas, net palyginti su įprastais sezoniniais svyravimais, todėl sumažėjo tunų nugarinių gamyba. Kenija pažymėjo, kad tiekiant neapdorotus tunus kyla su piratavimu susijusi grėsmė. Dėl šios neįprastos padėties Kenija laikinai negali laikytis Reglamento (EB) Nr. 1528/2007 II priede nustatytų kilmės taisyklių;
            
         
               (4)
            
            
               kai įsigalios arba bus laikinai taikomas RAB ir ES ekonominės partnerystės susitarimas, Kenija galės pasinaudoti prie jo pridėto Kilmės protokolo 40 straipsnio 7 dalyje nustatyta automatiškai taikoma nuostata, leidžiančia nukrypti nuo kilmės taisyklių, taikomų SS 1604 pozicijai priskiriamoms tunų nugarinėms;
            
         
               (5)
            
            
               vadovaujantis Reglamento (EB) Nr. 1528/2007 4 straipsnio 2 dalimi, to reglamento II priede nustatytos kilmės taisyklės ir nuo jų nukrypti leidžiančios nuostatos turi būti pakeistos RAB ir ES ekonominės partnerystės susitarimo, kuris turėtų įsigalioti arba būti pradėtas laikinai taikyti 2016 m., taisyklėmis. Kadangi bendra padėtis, įskaitant RAB ir ES ekonominės partnerystės susitarimo ratifikavimo pažangą, bus iš naujo įvertinta 2016 m., nukrypti leidžianti nuostata turėtų būti taikoma iki 2015 m. gruodžio 31 d.;
            
         
               (6)
            
            
               atsižvelgiant į susijusio importo apimtį, jei bus laikomasi tam tikrų su kiekiu, priežiūra ir trukme susijusių sąlygų, laikinosios nuostatos, kuria leidžiama nukrypti nuo Reglamento (EB) Nr. 1528/2007 II priede nustatytų kilmės taisyklių, taikymas didelės žalos esamai Sąjungos pramonei nepadarytų;
            
         
               (7)
            
            
               todėl Kenijai turėtų būti leista 2 000 tonų tunų nugarinių vienus metus taikyti nukrypti leidžiančią nuostatą;
            
         
               (8)
            
            
               Reglamente (EEB) Nr. 2454/93 (4) nustatytos tarifinių kvotų administravimo taisyklės. Šios taisyklės turėtų būti taikomos administruojant kiekį, kuriam šiuo sprendimu leidžiama taikyti nukrypti leidžiančią nuostatą;
            
         
               (9)
            
            
               kad būtų galima veiksmingai stebėti leidžiančios nukrypti nuostatos taikymą, Kenijos valdžios institucijos turėtų Komisijai reguliariai teikti išduotų EUR.1 judėjimo sertifikatų duomenis;
            
         
               (10)
            
            
               siekiant užtikrinti reguliarų tunų nugarinių tiekimą iš Kenijos į Sąjungą ir optimalų kvotos, kuriai taikoma nukrypti leidžianti nuostata, panaudojimą, taip pat siekiant apriboti prekybos trikdžius, galinčius atsirasti baigus galioti ankstesnei nukrypti leidžiančiai nuostatai, naujoji nukrypti leidžianti nuostata turėtų būti taikoma atgaline data nuo 2015 m. sausio 1 d.;
            
         
               (11)
            
            
               šiame sprendime numatytos priemonės atitinka Muitinės kodekso komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Reglamento (EB) Nr. 1528/2007 II priedo ir remiantis to priedo 36 straipsnio 1 dalies a punktu, SS 1604 pozicijai priskiriamų tunų nugarinių, gaminamų iš SS 0303 pozicijai priskiriamų kilmės statuso neturinčių tunų, kilmės šalimi pagal šio sprendimo sąlygas laikoma Kenija.
   2 straipsnis
   1 straipsnyje numatyta nukrypti leidžianti nuostata taikoma priede nurodytoms Kenijos prekėms ir kiekiui, kurie 2015 m. sausio 1 d.–gruodžio 31 d. deklaruojami išleidimui į laisvą apyvartą Sąjungoje įforminti.
   3 straipsnis
   Šio sprendimo priede nustatytas kiekis administruojamas vadovaujantis Reglamento (EEB) Nr. 2454/93 308a, 308b ir 308c straipsniais.
   4 straipsnis
   Kenijos muitinė imasi priemonių, būtinų 1 straipsnyje nurodytų eksportuojamų prekių kiekybiniams patikrinimams atlikti.
   Kenijos kompetentingos institucijos kas ketvirtį, iki po ketvirčio einančio mėnesio pabaigos, Komisijai pateikia ketvirčio ataskaitą apie kiekius, kurių EUR.1 judėjimo sertifikatai buvo išduoti pagal šį sprendimą, ir tų sertifikatų serijos numerius.
   5 straipsnis
   Prekių, kurioms taikomas šis sprendimas, EUR.1 judėjimo sertifikatų 7 langelyje įrašoma:
   
      „Derogation – Commission Implementing Decision 2015/…/ES“.
   
   6 straipsnis
   Šis sprendimas įsigalioja jo paskelbimo dieną.
   Jis taikomas nuo 2015 m. sausio 1 d. iki gruodžio 31 d.
   
      Priimta Briuselyje 2015 m. liepos 22 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 348, 2007 12 31, p. 1.
   
      (2)  2011 m. gruodžio 19 d. Komisijos įgyvendinimo sprendimas 2011/861/ES dėl laikinosios nuostatos, kuria leidžiama nukrypti nuo kilmės taisyklių, nustatytų Tarybos reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine (OL L 338, 2011 12 21, p. 61).
   
      (3)  2013 m. gruodžio 4 d. Komisijos įgyvendinimo sprendimas 2013/716/ES, kuriuo iš dalies keičiamas Įgyvendinimo sprendimas 2011/861/ES dėl laikinosios nuostatos, kuria leidžiama nukrypti nuo kilmės taisyklių, nustatytų Tarybos reglamento (EB) Nr. 1528/2007 II priede, atsižvelgiant į ypatingą Kenijos padėtį, susijusią su tuno nugarine (OL L 326, 2013 12 6, p. 45).
   
      (4)  1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).
   
      PRIEDAS
      
                  Kvotos Nr.
               
               
                  KN kodas
               
               
                  Prekių aprašymas
               
               
                  Laikotarpis
               
               
                  Kiekis
               
            
                  09.1667
               
               
                  1604 14 36
               
               
                  Tuno nugarinė
               
               
                  2015 1 1–2015 12 31
               
               
                  2 000 tonų